b'\n_START_ARTICLE_\nHarmonia (mytologia)\n_START_PARAGRAPH_\nHarmonia (m.kreik. \xe1\xbc\x89\xcf\x81\xce\xbc\xce\xbf\xce\xbd\xce\xaf\xce\xb1) oli kreikkalaisessa mytologiassa sovun jumalatar, Areen ja Afroditen tyt\xc3\xa4r, joskin toisessa versiossa h\xc3\xa4net on mainittu my\xc3\xb6s Elektran ja Zeuksen tytt\xc3\xa4reksi. H\xc3\xa4n on Kadmoksen puoliso, ja Polydoroksen, Inon, Autonoen, Semelen ja Agauen \xc3\xa4iti. Harmonian roomalainen vastine oli Concordia._NEWLINE_Heid\xc3\xa4n h\xc3\xa4iss\xc3\xa4\xc3\xa4n kaikki jumalat olivat l\xc3\xa4sn\xc3\xa4; Harmonia sai h\xc3\xa4\xc3\xa4lahjaksi Hefaistoksen tekem\xc3\xa4n kaulakorun. T\xc3\xa4m\xc3\xa4 koru osoittautui varsin kohtalokkaaksi, ja my\xc3\xb6hemmin Polyneikes antoi saman korun Erifylelle lahjoakseen t\xc3\xa4m\xc3\xa4n suostuttelemaan miehens\xc3\xa4 Amfiaraos ryhtym\xc3\xa4\xc3\xa4n sotaan Thebaa vastaan. Kaikkialla koru toi mukanaan ep\xc3\xa4j\xc3\xa4rjestyst\xc3\xa4 ja surmaa; sota johti lopulta Erifylen, Alkmaionin ja Fegeuksen ja h\xc3\xa4nen poikiensa kuolemaan. Viimein Fegeuksen ja Alkmaionin poikien murhien j\xc3\xa4lkeen se asetettiin Athene Pronaian temppeliin Delfoihin. My\xc3\xb6s siell\xc3\xa4 se tuotti edelleen ep\xc3\xa4onnea. Fayllos, yksi Fokiin johtajista, ry\xc3\xb6sti korun mukaansa ja antoi sen rakastajattarelleen, sotap\xc3\xa4\xc3\xa4llikk\xc3\xb6 Aristonin vaimolle. T\xc3\xa4m\xc3\xa4n pidetty\xc3\xa4 korua jonkin aikaa h\xc3\xa4nen poikansa valtasi hulluus, ja t\xc3\xa4m\xc3\xa4 sytytti heid\xc3\xa4n talonsa tuleen polttaen samalla \xc3\xa4itins\xc3\xa4._NEWLINE_Harmonian vastakohta oli Eris, eripuraisuuden jumalatar.'